**O B R A Z L O Ž E N J E**

**Prijedloga Odluke o izmjenama i dopunama**

**Proračuna Grada Zagreba za 2022. i projekcije za 2023. i 2024. godinu**

***Uvodne napomene***

Proračun Grada Zagreba za 2022. Gradska Skupština je usvojila 9. prosinca 2021. u ukupnom iznosu od 15.126.911.800,00 kuna (Službeni glasnik Grada Zagreba 31/21). Od navedenog iznosa 10.194.000.000,00 kuna se odnosi na prihode i primitke te rashode i izdatke koji se realiziraju preko računa proračuna. Iznos od 4.932.911.800,00 kuna nije dio novčanog tijeka proračuna već predstavlja vlastite i namjenske prihode koje proračunski korisnici Grada ostvaruju na svojim žiro računima (predškolske ustanove, osnovne i srednje škole i učenički domovi, ustanove u socijalnoj skrbi, zdravstvu, kulturi, ustanova Upravljanje sportskim objektima, Zavod za prostorno uređenje Grada Zagreba, Javna vatrogasna postrojba Grada Zagreba, Javna ustanova Maksimir i Ustanova Zoološki vrt Grada Zagreba, Ustanova za sveobuhvatnu skrb „Tigrovi“ te Razvojna agencija Zagreb za koordinaciju i poticanje regionalnog razvoja). Gradonačelnik je 25. travnja 2022. donio Zaključak o preraspodjeli sredstava kojim se nije mijenjala ukupna visina planiranih rashoda i izdataka proračuna.

Sukladno Zakonu o proračunu, ako se tijekom proračunske godine povećaju rashodi i izdaci, odnosno smanje prihodi i primici, proračun je potrebno uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje se provodi izmjenama i dopunama proračuna.

Slijedom navedenog, ovom Odlukom o izmjenama i dopunama Proračuna Grada Zagreba za 2022. i projekcije za 2023. i 2024. godinu predlažu se promjene prihodne i rashodne strane proračuna na način da se ukupan planirani iznos povećava za **721.235.700,00 kuna** tako da **konsolidirani Proračun za 2022. iznosi 15.848.147.500,00 kuna**.

Izradi rebalansa se pristupilo slijedom stvaranja dodatnih obveza za proračun koje nisu bile obuhvaćene prvotnim planom. Pri tome se prvenstveno misli na nužnost osiguranja dodatnih sredstava za isplate naknada roditeljima odgojiteljima s obzirom da je Visoki upravni sud ukinuo Odluku kojom je ova mjera bila redefinirana te slijedom čega je u proračunu bilo nužno osigurati dodatnih 308 milijuna kuna.

Globalni poremećaji na energetskom tržištu i inflacija koji su prouzrokovali rast ne samo cijene energenata već i rast cijena u svim drugim djelatnostima također su nametnuli nužnost osiguravanja dodatnih sredstava, ne samo za potrebe pomirenja materijalnih troškova proračunskim korisnicima Grada, već osiguranja i dodatnih sredstava za nastavak kapitalnih ulaganja prvenstveno u dijelu koji se odnosi na obnovu objekata javne namjene oštećenih u potresu.

Sredstva za kapitalna ulaganja se tako ukupno ovim rebalansom povećavaju za 242,3 milijuna kuna, a rezultat su potrebe pojačanih kapitalnih ulaganja u infrastrukturu i objekte javne namjene.

Inflacija se reflektirala ne samo na proračunske korisnike već i na trgovačka društva čime se prvenstveno misli na ZET gdje su se ovim rebalansom za subvencioniranje javnog gradskog prijevoza povećala izdvajanja za dodatnih 73,1 milijun kuna. Za ZET se osiguravaju i sredstva za sufinanciranje nabave 65 novih autobusa u iznosu od 20 milijuna kuna (ukupna vrijednost ugovora je 129 milijuna kuna bez PDV-a, od čega će 85% biti osigurano iz EU sredstava, a 15% iz proračuna Grada). Nadalje, osigurana su dodatna sredstava za priključenje na komunalne vodne građevine u iznosu od 10 milijuna kuna te ista sada iznose ukupno 20 milijuna kuna.

Rebalansom je trebalo osigurati i dodatna sredstva u iznosu od 216,8 milijuna kuna za stvorene obveze koje su u 2021. ustupljene bankama i drugim financijskim institucijama.

Od svih gradskih upravnih tijela ovim rebalansom se najviše povećavaju sredstva u okviru Gradskog ureda za obrazovanje, sport i mlade. U okviru ovog ureda osiguravaju se ne samo značajna sredstva za materijalne troškove i kapitalna ulaganja u objekte predškolskog i školskog odgoja i obrazovanja, već i dodatna sredstva za nabavu udžbenika i radnih materijala slijedom najavljenog povećanja cijena za 15% kao i dodatna sredstva za nabavu nastavnog materijala, potrošnih sirovina i didaktičkog inventara za strukovne škole. Osiguravaju se i dodatna sredstva za javne potrebe u sportu u iznosu od 20 milijuna kuna te 26,4 milijuna kuna za ustanovu Upravljanje sportskim objektima. Ukupno grad ovim rebalansom iz svojih izvora za područje odgoja i obrazovanja osigurava dodatnih 295,7 milijuna kuna.

Treba istaknuti i dodatna ulaganja u područje kulture, socijalne skrbi kao i zdravstva od čega se ističe nabavka 42 vozila hitne pomoći te osiguranje sredstava u iznosu od 20,5 milijuna kuna za podmirenje dugovanja zdravstvenih ustanova kao i za podmirenje dugovanja ustanova socijalne zaštite u iznosu od 20 milijuna kuna.

U nastavku se daje tabelarni prikaz prijedloga izmjena i dopuna proračuna Grada Zagreba za 2022. po vrstama prihoda i rashoda.



***Prihodi i primici***

Ovim izmjenama i dopunama proračuna predlaže se povećanje prihodne strane proračuna u iznosu od 721.235.700,00 kuna.

U strukturi prihoda i primitaka samog proračuna predlažu se sljedeće izmjene:

Prihodi od poreza povećavaju se za 325.000.000,00 kuna. Na temelju ostvarenja u prvih osam mjeseci 2022. i procjene ostvarenja do kraja godine, prihod od poreza i prireza na dohodak se povećava za 305.000.000,00 kuna dok se prihod od poreza na promet nekretnina povećava u iznosu od 20.000.000,00 kuna.

Pomoći iz inozemstva (darovnice) i od subjekata unutar općeg proračuna povećavaju se za 88.909.500,00 kuna. Izmjene se odnose na:

- pomoći od međunarodnih organizacija te institucija i tijela EU, pomoći iz drugih proračuna, pomoći od izvanproračunskih korisnika te prijenosi između proračunskih korisnika istog proračuna povećavaju se za 688.000,00 kuna,

- pomoći temeljem prijenosa EU sredstava povećavaju se za 86.810.500,00 kuna, od čega se najznačajnija izmjena odnosi na pomoći iz Mehanizma za oporavak i otpornost koje se planiraju u iznosu od 101.800.000,00 kuna, dok se pomoći iz državnog proračuna temeljem prijenosa EU sredstava smanjuju za 14.989.500,00 kuna,

- pomoći za decentralizirane funkcije povećavaju se za 1.411.000,00 kuna.

Prihodi od imovine povećavaju se za 10.630.000,00 kuna. Povećanje se odnosi na godišnju naknadu za uporabu javnih cesta u iznosu od 10.070.000,00 kuna, promjenu namjene poljoprivrednog zemljišta u iznosu od 500.000,00 kuna te naknadu za eksploataciju mineralnih sirovina u iznosu od 60.000,00 kuna.

Prihodi od upravnih i administrativnih pristojbi, pristojbi po posebnim propisima i naknada povećavaju se za 31.420.000,00 kuna. Povećanje se odnosi na prihode od komunalnog doprinosa u iznosu od 30.000.000,00 kuna, turističku pristojbu u iznosu od 1.300.000,00 kuna i naknadu za sklapanje braka izvan službenih prostorija u iznosu od 120.000,00 kuna.

Kazne, upravne mjere i ostali prihodi povećavaju se za iznos od 261.500,00 kuna i odnose se na ostale manje prihode koji se ne iskazuju zasebno.

Od povećanja primitaka od zaduživanja u iznosu od 473.375.000,00 kuna, iznos od 376.375.000,00 kuna (50.000.000,00 EUR) se odnosi na već realizirano zaduživanje po Ugovoru o kratkoročnom kreditu između Grada Zagreba i Europske banke za obnovu i razvoj i Ugovoru o podršci projektu između Zagrebačkog holdinga d.o.o., Zagrebačkog električnog tramvaja d.o.o., Grada Zagreba i Europske banke za obnovu i razvoj. Pri tome je bitno istaknuti kako se istovremeno povećavaju i izdaci za otplatu u iznosu od 216.775.000,00 kuna. Također, Grad je u srpnju 2022. izvršio otplatu kratkoročnog kredita u iznosu od 400 milijuna kuna. Preostali iznos povećanja primitaka od zaduživanja se odnosi na:

- otkup potraživanja Zagrebačkog holdinga d.o.o. po cesijama (faktoring) u iznosu od 100.000.000,00 kuna,

- otkup potraživanja Zagrebačkih otpadnih voda d.o.o. (faktoring) se smanjuje za 25.000.000,00 kuna,

- robni kredit u iznosu od 22.000.000,00 kuna za kupoprodaju dograđenog dijela Osnovne škole Jelkovec sukladno Ugovoru o zakupu sa Zagrebačkim Holdingom d.o.o., s obročnom otplatom od 12 mjeseci.

Najznačajnije izmjene kod vlastitih i namjenskih prihoda proračunskih korisnika odnose se na smanjenje pomoći temeljem prijenosa EU sredstava. Na poziciji pomoći se ujedno povećava planirani iznos pomoći proračunskim korisnicima iz proračuna koji im nije nadležan zbog povećanja plaća i drugih prava sukladno kolektivnom ugovoru.

**PRIHODI I PRIMICI / VIŠAK – GRAD ZAGREB**



**PRIHODI I PRIMICI / VIŠAK – PRORAČUNSKI KORISNICI**



***Rashodi i izdaci***

Ovim izmjenama i dopunama proračuna predlaže se povećanje rashodne strane proračuna u iznosu od 721.235.700,00 kuna.

U strukturi rashoda i izdataka samog proračuna predlažu se izmjene kako slijedi.

Rashodi poslovanja povećavaju se za 470.509.000,00 kuna. Na navedeno povećanje je najvećim dijelom utjecalo povećanje naknada građanima i kućanstvima u iznosu od 324.494.000,00 kuna. U ovoj skupini naknada bilo je nužno osigurati sredstva za naknade za mjeru roditelj odgojitelj u iznosu od 308.000.000,00 kuna, a slijedom ukidanja odluke kojom je bilo planirano redefiniranje ove mjere. Sljedeći nominalno najznačajniji razlog povećanja rashoda poslovanja su rashodi za subvencije koje se ovim rebalansom povećavaju za 73.118.000,00 kuna te se odnose na subvencioniranje javnog gradskog prijevoza.

Rashodi za nabavu nefinancijske imovine povećavaju se u iznosu od 242.312.000,00 kuna a rezultat su potrebe pojačanih kapitalnih ulaganja u objekte i infrastrukturu oštećenu u potresu.

Kod izdataka za financijsku imovinu i otplate zajmova dolazi do povećanja u iznosu od 216.775.000,00 kuna što je rezultat nužnosti iskazivanja otplate izvršenih ustupa potraživanja iz 2021. slijedom problema s likvidnošću i nemogućnošću Grada da redovito podmiruje svoje obveze.

U strukturi rashoda i izdataka koji se financiraju iz vlastitih i namjenskih prihoda i primitaka proračunskih korisnika predlažu se izmjene kako slijedi.

Rashodi poslovanja povećavaju se u iznosu od 69.811.700,00 od čega se najznačajniji dio odnosi na rashode za zaposlene u iznosu od 46.364.870,00 kuna što je rezultat usklađivanja osnovice za obračun plaće i drugih materijalnih prava s potpisanim dodatcima Kolektivnom ugovoru prvenstveno kod zaposlenih u osnovnim i srednjim školama kao i kod zaposlenih u javnozdravstvenim ustavama koji se financiraju iz državnog proračuna. Nadalje, materijalni rashodi se povećavaju u iznosu od 16.439.570,00 kuna najviše slijedom povećanja troškova energenata.

Rashodi za nabavu nefinancijske imovine ukupno se smanjuju se za 283.346.000,00 kuna uglavnom zbog smanjenja dodatnih ulaganja na građevinskim objektima. Rashodi za nabavu prijevoznih sredstava povećavaju se u iznosu od 34.009.000,00 kuna najvećim dijelom zbog nabave 42 vozila hitne pomoći kod Nastavnog zavoda za hitnu medicinu Grada Zagreba.

Kod izdataka za financijsku imovinu i otplate zajmova predlaže se povećanje u iznosu 274.000,00 kuna najvećim dijelom zbog otplate kredita.

**RASHODI / IZDACI / POKRIĆE MANJKA – GRAD ZAGREB**



**RASHODI / IZDACI / POKRIĆE MANJKA – PRORAČUNSKI KORISNICI**



U nastavku se daje obrazloženje najznačajnijih izmjena i dopuna po organizacijskim jedinicama sukladno zahtjevima gradskih upravnih tijela.



Sredstva planirana u **Uredu gradonačelnika** smanjuju se za 610.000,00 kuna. Na rashodima za zaposlene dolazi do povećanja u iznosu od 350.000,00 kuna, budući se prilikom izrade proračuna zbog promjene ustrojstva upravnih tijela Grada Zagreba nije mogao precizno definirati točan broj izvršitelja i struktura službeničkog osoblja. Materijalni rashodi (rashodi za službena putovanja, intelektualne usluge, zakupnine i najamnine…) se smanjuju za 350.000,00 kuna. Ostali projekti u okviru ovog ureda koji su vezani za financiranje iz EU izvora su umanjeni jer njihova realizacija još nije započela te se očekuje njihovo financiranje iz Mehanizma za oporavak i otpornost u narednom razdoblju.

U **Gradskom uredu za unutarnju reviziju i kontrolu** došlo je do povećanja planiranih sredstava u iznosu od 300.000,00 kuna. Najvećim dijelom povećanje se odnosi na stavku rashoda za zaposlene u iznosu od 293.000,00 kuna budući da su ova sredstva prvotno bila planirana prije stupanja na snagu nove Odluke o ustrojstvu i djelokrugu gradskih upravnih tijela.

U **Gradskom uredu za mjesnu samoupravu, civilnu zaštitu i sigurnost** došlo je do povećanja u iznosu od 220.192.000,00 kuna. Najvećim dijelom dodatna sredstva se planiraju zbog ustupa potraživanja financijskim institucijama, budući da je u prošloj godini došlo do ustupa u iznosu od 213.932.000,00 kuna. Pored navedenog, osiguravaju se dodatna sredstva u iznosu od 11.559.000,00 kuna za interventno održavanje javnih površina kao i dodatna sredstva u iznosu od 700.000,00 kuna za isplatu materijalnih prava pripadnika postrojbi civilne zaštite koji su sudjelovali u organizaciji cijepljenja protiv bolesti COVID-19. Dodatna sredstva u iznosu od 1.017.000,00 kuna planiraju se za plaćanje najma kontejnera i sanitarnih čvorova za potrebe građana stradalih u potresu. U okviru gradskih četvrti izvršeno je usklađenje namjenskih izvora (komunalne naknade i naknade za ceste) čime se ne mijenja ukupna visina sredstava planiranih za pojedinu gradsku četvrt.

U **Gradskom uredu za opću upravu i imovinsko-pravne poslove** predlaže se smanjenje planiranih sredstava u iznosu od 1.227.000,00 kuna. Rashodi za zaposlene smanjuju se za 515.000,00 kuna, dok je na materijalnim rashodima postignuta ušteda u iznosu od 832.000,00 kuna.

Sredstva planirana u **Gradskom uredu za financije i javnu nabavu** povećavaju se u iznosu od 1.425.500,00 kuna. Na aktivnosti Redovna djelatnost upravnih tijela došlo je do smanjenja u iznosu od 3.420.500,00 kuna najvećim dijelom zbog smanjenja materijalnih rashoda. U okviru programa Javni dug planira se povećanje sredstava u iznosu od 5.346.000,00 kuna zbog izvršenog usklađenja planiranih sredstava s iznosima potrebnim za otplatu dugoročnih zajmova Grada.

Ovim izmjenama i dopunama proračuna smanjuju se sredstava u okviru **Gradskog ureda za gospodarstvo, ekološku održivost i strategijsko planiranje** u ukupnom iznosu od 3.448.000,00 kuna.

Posebno se ističe osiguranje dodatnih sredstava za priključenje na komunalne vodne građevine u iznosu od 10.000.000,00 kuna te ista sada iznose ukupno 20.000.000,00 kuna.

Program Energija i klima ukupno se povećava za 6.110.000,00 kuna.

Sredstva planirana za aktivnost Primjena mjera ublažavanja i prilagodbe klimatskim promjenama smanjuju se u iznosu od 3.185.000,00 kuna. Materijalni rashodi u okviru ove aktivnosti smanjuju se za 480.000,00 kuna obzirom da sredstva za izradu glavnih projekata za foto-naponske sustave neće trebati financirati iz proračunskih sredstava, već će se isto provesti u sklopu aktivnosti programa Sunčani krovovi, tj. novoosnovanog trgovačkog društva Zagrebački sunčani krovovi d.o.o.

*Zagrebački sunčani krovovi d.o.o. – općenito*

 U svrhu provedbe investicijskog dijela Programa „Integrirane sunčane elektrane na zgradama javne namjene, više stambenim zgradama i obiteljskim kućama te zgradama gospodarske namjene na području Grada Zagreba za razdoblje 2022.- 2024.“ odnosno samog postavljanja sunčanih elektrana na krovove zgrada javne namjene u vlasništvu Grada Zagreba, a s obzirom na predviđeni volumen investicija (oko 10MW kapaciteta kroz 3 godine), Grad Zagreb osnovao je trgovačko društvo Zagrebački sunčani krovovi d.o.o. s ciljem učinkovite i pravovremene pripreme i provedbe samih investicija, a što će se posebno ogledati u aktivnostima zakupa/korištenja krovnih površina u vlasništvu Grada Zagreba s obvezom realizacije sunčanih elektrana - što uključuje sve elemente samog procesa postavljanja istih: od projektiranja, osiguravanja financiranja do izgradnje i upravljanja. Društvo, kao provedbeno tijelo, neće imati zaposlenika, a direktor/član uprave Društva će posao obavljati na volonterskoj bazi uz punu podršku Gradskog ureda za gospodarstvo, ekološku održivost i strategijsko planiranje i Regionalne energetske agencije Sjeverozapadne Hrvatske (REGEA). Nastavno na donošenje Programa, kao dio pripreme, provedena je detaljna analiza 567 objekata Grada Zagreba (bez zgrada u vlasništvu Zagrebačkog Holdinga d.o.o.). Pripremljeni su idejni projekti i zahtjevi za ishođenje elektroenergetske suglasnosti (EES) za prvih 150 projekata, radi se o ukupnom kapacitetu od preko 10 MW – ukupna investicijska vrijednost ovih projekata je preko 75 milijuna kuna. Ishođenje EES treba provoditi pravna osoba koja će biti nositelj investicije (sukladno Zakonu o tržištu električnom energijom) što je razlog za osnivanje trgovačkog društva u vlasništvu Grada Zagreba, Zagrebački sunčani krovovi d.o.o. (kao društva posebne namjene) čime će se osigurati i potpuna transparentnost financijskih transakcija vezanih za investicije u sunčane elektrane. Prilikom pripreme samih investicija, razmatrat će se svi mogući modeli provedbe, ovisno o konkretnom profilu samog krova, tj. potrošnje konkretne lokacije (ustanove), što podrazumijeva financiranje putem bespovratnih sredstava iz fondova Europske unije, putem sredstava tehničke pomoći razvojnih banaka te putem kredita komercijalnih banaka. Sama izgradnja sunčanih elektrana realizirati će se i putem dva modela nabave, tzv. modelima HROTE i PPA, i to pretežito (s obzirom na izvanredne tržišne uvjete) putem modela PPA, tj. Power Purchasing Agreement-a, tzv. ugovorna opskrba električne energije. Navedeni modeli pretpostavljaju realizaciju pripreme i izgradnje sunčanih elektrana bez potrebe za osiguravanjem novčanih sredstava od strane Grada Zagreba ili korisnika zgrada javne namjene u vlasništvu Grada Zagreba za kapitalni izdatak i operativne troškove elektrana.

Sredstva planirana u okviru aktivnosti Primjena mjera ublažavanja i prilagodbe klimatskim promjenama na stavkama rashoda za nabavu dugotrajne imovine u iznosu od 2.705.000,00 kuna preraspodjeljuju se na novi projekt „Solarizacija ustanova Grada Zagreba (SOLIZAG)“ temeljem potpisanog Ugovora o dodjeli bespovratnih sredstava za navedeni projekt. „SOLIZAG“ ima za cilj povećanje korištenja obnovljivih izvora energije u ustanovama i nekretninama kojima je vlasnik ili osnivač Grad Zagreb te na lokaciji nekretnine Podružnice Čistoće koja je u sastavu Zagrebačkog holdinga d.o.o. Povećanje korištenja obnovljivih izvora energije ostvarit će se kroz implementaciju osam pilot projekata gdje će se u svrhu samoopskrbe izgraditi sunčane elektrane ukupne snage 1,43 MW. Realizacijom osam pilot projekata ostvarit će se povećanje korištenja obnovljivih izvora energije za 1400 MWh uz smanjenje emisije CO2 od 222 t/god. Prijavitelj projekta „SOLIZAG“ je Grad Zagreb, a nacionalni partner Zagrebački holding d.o.o. Osim nacionalnog partnera, u projektu sudjeluje i partner iz zemlje donatora (Norveška), Međunarodna zaklada Energy Farm (engl. Energy Farm International Foundation). Razdoblje provedbe Projekta je od 11. srpnja 2022. do 30. travnja 2024. Ministarstvo regionalnoga razvoja i fondova Europske unije donijelo je 6. svibnja 2022. Odluku o financiranju Projekta čime su stečene formalno – pravne pretpostavke za prihvaćanje Ugovora o dodjeli bespovratnih sredstava za ovaj projekt, koji se financira iz EGP financijskog mehanizma u okviru provedbe Programa „Energija i klimatske promjene“. Uz ugovor partneri projekta potpisuju i Partnerski sporazum koji je sastavni dio ugovora. Ukupna vrijednost Projekta „SOLIZAG“ iznosi 1.169.421,33 EUR od čega iznos bespovratnih sredstava iznosi 994.008,13 EUR.

Aktivnost Energetska bilanca, informacijski sustav i strateški dokumenti povećava se ukupno u iznosu od 440.000,00 kuna. Temeljem Okvirnog sporazuma „Osnovno i prošireno održavanje Esri ArcGIS“, sklopljenog između Grada Zagreba i tvrtke GDi d.o.o., planira se izrada II. faze online alata za izračun sunčanog potencijala (dio online komponente Energetskog info centra Grada Zagreba) - sukladno Programu energetske obnove, dogradnje i izgradnje zgrada javnog sektora za razdoblje do 2030. godine.

Sredstva se odnose na dio troškova sufinanciranih u projektu „Nadogradnja platforme Zagreb Smart City Hub“ za sufinanciranje izrade Energetskog atlasa. U prosincu 2021. projekt je prijavljen na „Javni poziv za poticanje razvoja pametnih i održivih rješenja i usluga (EnU-6/21)“, a koji je objavio Fonda za zaštitu okoliša i energetsku učinkovitost. Ugovor za sufinanciranje razvoja pametnih i održivih usluga i rješenja između Fonda za zaštitu okoliša i energetsku učinkovitost i Grada Zagreba potpisan je 3. svibnja 2022.

Glavni cilj Projekta je nadograditi platformu Zagreb Smart City Hub podacima iz različitih baza podataka kojima raspolaže Grad Zagreb, ustanove i društva kojih je osnivač te osigurati njihovu integraciju i konfigurabilnost aplikacija u svrhu osiguravanja preglednosti i dostupnosti podataka na jednom mjestu. Također, uz pomoć ove platforme želi se ojačati komunikacija s građanima te pojednostavniti administracija. Spomenuta platforma daje mogućnost upravljanja pravom pristupa i pregleda informacija i podataka, pritom uzimajući u obzir sigurnost podataka na platformi kao i kreiranje odgovarajućih izvještaja sukladno potrebama dionika.

U okviru tekućeg projekta Energetska obnova zgrada javne namjene planirano je povećanje na stavci 421 Građevinski objekti iz gradskih izvora u iznosu od 2.700.000,00 kuna za energetsku obnovu Osnovne škole Retkovec oštećene u potresu, za sufinanciranje radova na zgradi Osnovne škole Frana Krste Frankopana, Područnog ureda Susedgrad, Školske sportske dvorane Peščenica, Zimskog plivališta Mladost, Dječjeg vrtića Hrvatski Leskovac, Područnog ureda i Kulturnog centra Peščenica, za izradu glavnog projekta za Područni ured Trnje, za uslugu ispitivanja podzemnih voda za korištenje toplinskih pumpi za potrebe energetske obnove područnog ureda Trnje kao i za uslugu smanjenja toplinske snage na zgradama koje su energetski obnovljene i koriste toplanu. Stavka 421 Građevinski objekti financirana u okviru ovog projekta iz izvora EU sredstava povećava se za 3.600.000,00 kuna. Sklopljeni ugovori o dodjeli bespovratnih sredstava za projekte energetske obnove zgrada financiraju se iz fondova u financijskom razdoblju 2014.-2020., te je krajnji rok za završetak projekata 31.12.2022., sa kojim datumom moraju biti izvršena i sva plaćanja za troškove provedbe projekata za koje se odobrava sufinanciranje. S obzirom da planirana sredstva nisu dostatna, osiguravaju se sredstva za pokrivanje troškova za završetak sufinanciranih projekata energetske obnove. S ove stavke planiraju se sredstva za zgrade OŠ Frana Krste Frankopana, ŠSD Peščenica, DZZ-Centar Remetinec, ZP Mladost, DV Hrvatski Leskovac, PU Peščenica, Dom za starije osobe Peščenica i KC Peščenica.

U okviru programa Zaštita okoliša i održivi razvoj planira se smanjenje sredstava u iznosu od 1.472.000,00 kuna koje se najvećim dijelom odnosi na postignutu nižu cijenu za mjerenje i analizu podataka za pripremu Strateške karte buke Grada Zagreba.

Sredstva planirana za program Gospodarenja otpadom smanjuju se najviše slijedom smanjenja sredstava za Centar za gospodarenje otpadom u ukupnom iznosu od 31.581.000,00 kuna. Kako se otvorila mogućnost sufinanciranja početka izgradnje Postrojenja za sortiranje odvojeno prikupljenog otpada i Postrojenja za obradu odvojeno prikupljenog biootpada u Novskoj iz EU sredstava kroz Mehanizam za oporavak i otpornost, smanjuju se sredstva prvotno planirana za navedene projekte iz gradskih izvora.

Ovim rebalansom povećavaju se sredstva u iznosu od 1.400.000,00 kuna na aktivnosti Odlagalište otpada Jakuševec-Prudinec koja su namijenjena za minimalnu javnu uslugu sakupljanja komunalnog otpada i financiranje 20 paketa vrećica godišnje za korisnike s područja Mjesnog odbora Jakuševec, Mjesnog odbora Hrelić te naselja Mičevec.

Sredstva planirana za kapitalni projekt Nacionalna dječja klinička bolnica planirana u okviru programa Razvoj investicijskih projekata od interesa za Grad smanjuju se za 25.414.000,00 kuna temeljem izmjene Obavijesti o dodjeli bespovratnih sredstava iz Prioritetne osi 10 – Tehnička pomoć Operativnog programa Konkurentnost i kohezija 2014. – 2020. za projekt KK.10. 1.3.02.0001 „Priprema analiza, studija, projektno-tehničke i ostale dokumentacije za projekt izgradnje nacionalne dječje bolnice u Zagrebu“, prema kojoj prema zahtjevu korisnika bespovratnih sredstava – Ministarstva zdravstva nositelj troška postaje Ministarstvo zdravstva.

Projekt Pročišćavanje otpadnih voda smanjuje se za 61.100.000,00 kuna budući da se procjenjuje da će preostali planirani iznos biti dostatan za izvršenje preuzetih obveza sukladno sklopljenim ugovorima.

Sredstva za priključenje na komunalne vodne građevine se povećavaju u iznosu od 10.000.000,00 kuna s obzirom na veći broj građana koji ostvaruju ovo pravo.

Sredstva planirana za projekt Zbrinjavanje mulja se umanjuju budući da se procjenjuje kako po provedenom postupku javne nabave u 2022. neće biti sklopljen ugovor.

Sredstva planirana za Zagrebački električni tramvaj povećavaju se za 120.986.000,00 kuna od čega se 28.500.000,00 kuna odnosi na sredstva Fonda solidarnosti za sanaciju tramvajskih pruga oštećenih u potresu. Kapitalne pomoću u iznosu od 20 milijuna kuna odnose se na nabavu 65 autobusa s ciljem osuvremenjivanja autobusnog parka. Subvencije za uslugu javnog gradskog prijevoza se povećavaju u iznosu 73.118.000,00 kuna čime se nadoknađuje razlika između troškova i prihoda poslovanja nastalih obavljanjem komunalne djelatnosti prijevoza putnika u javnom prometu na području Grada Zagreba prema izračunu neto financijskog učinka, sukladno Ugovoru o pružanju komunalne usluge i o nadoknadi dijela troškova prijevoza putnika u javnom prometu od 2.1.2017. i I. dodatku Ugovoru od 28.5.2018.

Planirana sredstva namijenjena za izdane besplatne mjesečne pretplatničke prijevozne karte nezaposlenim građanima Grada Zagreba sukladno Odluci o socijalnoj skrbi smanjuju se za 700.000,00 kuna budući da je manji broj prijavljenih korisnika ove mjere.

Ovim izmjenama i dopunama proračuna planira se novi projekt pod nazivom Socrates kojeg je Europska Komisija u veljači ove godine odobrila (puni naziv projekta:„Strengthening Social Economy for Innovative and Resilient Regions – SOCRATES“). Glavni cilj projekta je povećanje otpornosti i unaprjeđenje kapaciteta regionalne ili lokalne javne uprave, malih i srednjih poduzetnika iz područja društvenog poduzetništva te civilnog društva radi prevladavanja poteškoća i kriza. Svaki partner će definirati koji će instrument politike razvijati te ga definirati kroz akcijski plan, koji će ujedno biti i rezultat projekta, kao i nove mjere za poticanje razvoja društvenog poduzetništva u Gradu Zagrebu, a na temelju analize postojećeg stanja te u suradnji s partnerima, dionicima i budućim korisnicima. Početak provedbe projekta je 1. svibnja 2022. i traje do 31. listopada 2023.

Aktivnost Podizanje konkurentnosti u turizmu i Projekt Unapređenje biciklističkog prometa i mobilnosti financiraju se iz turističke pristojbe koja se ostvaruje više od prvotno planiranog. Sukladno tome osiguravaju se dodatna sredstva za poboljšanje uvjeta boravka turista u Parku prirode Medvednica a što će se realizirati u suradnji s Javnom ustanovom park prirode Medvednica u iznosu od 1.000.000,00 kuna kao i sredstva za izradu aplikacije za cikloturiste i za ostale usluge potrebne za realizaciju planiranih cikloturističkih programa i projekata.

Aktivnost Zagrebački inovacijski centar d.o.o. povećava se u iznosu od 1.300.000,00 kuna. Sredstva je potrebno osigurati za pokrivanje povećanih troškova poslovanja te za pokrivanje povećanih troškova usluga čuvara, troškova energenata te za pozajmicu Društvu.

Realizacija aktivnosti Poljoprivredno zemljište vezana je uz prihod naknada za promjenu namjene poljoprivrednog zemljišta koji se ostvaruje više od prvotno planiranog. Sukladno navedenom usklađuju se i rashodne stavke koje se financiraju iz ovog namjenskog prihoda.

Na aktivnosti Održavanje park-šuma Grada Zagreba potrebno je povećati sredstva u iznosu od 1.200.000,00 kuna za pojačane radove na njezi i održavanju park šuma za Grad mladih, Dotrščinu, Tuškanac, Jelenovac, Šestinski dol, Grmoščicu, a što je u suradnji s Gradskim zavodom za zaštitu spomenika kulture i prirode konstatirano terenskim očevidom.

U okviru EU projekta Modernizacija II povećanje sredstva u iznosu od 921.000,00 kuna odnosi se na tekući transfer Javnoj ustanovi Maksimir za provedbu aktivnosti na EU Projektu Modernizacija 2. Preostalo povećanje sredstava u iznosu od 900.000,00 kuna potrebno je osigurati za radove i za stručni nadzor u okviru ovog projekta kao i za osiguranje sredstava slučaju potrebe do dobivanja završnog izvješća SAFU-a. Povećanje sredstva usklađeno je s okončanom situacijom koju je izvođač radova dao, a koji se odnose na radove visokogradnje u sklopu provedbe projekta Gradski prozori u prirodu – Modernizacija II. Sredstva su bila planirana i u Proračunu 2021., ali je došlo do kašnjenja radova. Radovi su kasnili kao posljedica izvanrednih okolnosti u kojima se odvijao projekt (zaraza COVID-19), uklanjanja oštećenja na dijelu objekata koji su bili predmetom projekta te problema koji su nastali nakon poremećaja na tržištu uslijed prekida puteva dobave i povećanja cijena građevinskih materijala. Iz tih razloga dio aktivnosti prešao je u ovu godinu slijedom čega je za podmirenje ovih troškova potrebno osigurati dodatna navedena sredstva.

Program urbana prehrana i poljoprivreda povećava se za 885.000,00 kuna od čega se na aktivnost Urbana prehrana odnosi 184.000,00 kuna dok se 771.000,00 kuna odnosi na povećanje sredstava na aktivnosti Urbana poljoprivreda. U sklopu aktivnosti Urbane poljoprivrede planira se urediti i opremiti prvi urbani voćnjak na području Grada Zagreb u stambenom naselju Podbrežje.

Vezano za proračunske korisnike ovog gradskog upravnog tijela, ovim izmjenama i dopunama za redovnu djelatnost Ustanove Zoološki vrt Grada Zagreba osiguravaju se dodatna sredstva iz gradskih izvora u iznosu od 1.500.000,00 kuna kao i sredstva za realizaciju projekta Oporavilište i Modernizacija II. U financijskom planu Javne ustanove Maksimir izmjene i dopune planiranih sredstava vezane su uz sredstva koje ostvaruju na svojem računu.

U **razdjelu Gradski ured za obrazovanje, sport i mlade** ukupno planirana sredstva povećavaju se za 421.765.200,00 kuna. Od navedenog iznosa na gradske izvore sredstva odnosi se 295.674.000,00 kuna.

Decentralizirana sredstva povećavaju se za 1.411.000,00 kuna što predstavlja usklađenje iznosa s Odlukom o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba srednjih škola i učeničkih domova u 2022. te Odlukom o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2022. U okviru Pomoći iz drugih proračuna i pomoći temeljem prijenosa EU sredstava planira se povećanje sredstava u ukupnom iznosu od 6.121.500,00 kuna za projekt Medni dani u osnovnim školama Grada Zagreba te za projekte Pomoćnici u nastavi/stručni komunikacijski posrednici kao potpora inkluzivnom obrazovanju faza IV i Pomoćnici u nastavi/stručni komunikacijski posrednici kao potpora inkluzivnom obrazovanju faza V. Iz izvora Fonda solidarnosti planira se smanjenje sredstava u odnosu na prethodno planirana sredstva u ukupnom iznosu od 26.372.000,00 kuna, a iz izvora Mehanizma za oporavak i otpornost planira se povećanje sredstava u iznosu od 101.800.000,00 kuna. Primici od zaduživanja planiraju se u iznosu od 22.000.000,00 kuna za kupnju nadograđenog dijela Osnovne škole Jelkovec i otplatu Zagrebačkom holdingu d.o.o. u obrocima. Ustanova Upravljanje sportskim objektima zatražila je dodatno povećanje u iznosu od 3.000.000,00 kuna za održavanje i opremanje sportskih objekata kojima upravlja. Sredstva s kapitalnog projekta Održavanje sportskih objekata preraspodjeljuju se u iznosu od 7.000.000,00 kuna na ustanovu Upravljanje sportskim objektima. Isto tako planirana su sredstva za ovu ustanovu u iznosu 9.500.000,00 kuna za podmirenje dugovanja. Zbog značajnog smanjenja vlastitih prihoda ustanove u 2020. i 2021. (u 2020. vlastiti prihodi bili su manji za 14.788.579,00 kuna, a u 2021. za 11.009.576,00 kuna u odnosu na 2019.) radi oslobađanja plaćanja zakupnine Odlukom Grada Zagreba ugostitelja i obrtnika, a dodatno i teške gospodarske situacije uzrokovane pandemijom bolesti COVID 19 te potresa koji je pogodio Grad Zagreb, ustanova Upravljanje sportskim objektima nije bila u mogućnosti podmirivati sve dospjele obveze. Ukupan preneseni manjak prihoda i primitaka ustanove iznosi 32.623.682,00 kuna.

Sredstva planirana za provedbu programa Opći programi odgoja i obrazovanja povećavaju se za 328.569.500,00 kuna od čega se 17.190.000,00 kuna odnosi na povećanje cijena obrazovnih materijala za 15% u odnosu na prethodno razdoblje. Donacije privatnim i vjerskim srednjim školama povećavaju se za 246.000,00 kuna uslijed povećanja sredstava za plaće pomoćnika u nastavi (uvođenje dvije škole u program), povećanja materijalnih troškova zbog povećanja broja učenika i povećanja troškova energenata. Sredstva za provedbu aktivnosti Vjerski i privatni vrtići i druge pomoći, povećavaju se za 11.625.000,00 kuna od čega se 500.000,00 kuna odnosi na troškove povećanog broja dadilja koje bi mogle aplicirati na sufinanciranje predškolskog odgoja i obrazovanja do kraja godine na područjima gdje ima neupisane djece, a 11.000.000,00 kuna odnosi se na rashode za povećanje smještajnih kapaciteta. Sredstva u Proračunu Grada Zagreba planirana su na bazi 4.300 djece, a trenutno je upisano 4.700 djece te se planira povećanje smještajnih kapaciteta do kraja godine za još oko 240 djece. Planiraju se i dodatna sredstva u iznosu od 125.000,00 kuna za dječje vrtiće izvan Grada Zagreba s upisanom djecom koja imaju prebivalište u Gradu Zagrebu. Donacije i pomoći privatnim i vjerskim osnovnim školama povećavaju za 264.000,00 kuna zbog povećanja broja pomoćnika u nastavi u odnosu na prvotno planirano. Sredstva za nabavu udžbenika povećavaju za 9.000.000,00 kuna zbog najavljenog povećanja cijene za 15%. Sredstva za kapitalni projekt Održavanje i opremanje ustanova srednjeg školstva i učeničkih domova smanjuju se za 98.591.000,00 kuna zbog usklađivanja s procijenjenom realizacijom do konca godine. U okviru ovog projekta smanjuju se sredstva iz Fonda solidarnosti smanjuju se za 134.891.000,00 kuna dok se istovremeno povećavaju sredstva iz izvora Mehanizam i otpornost u iznosu od 35.300.000,00 kuna. Sredstva za kapitalni projekt Održavanje i opremanje osnovnih škola povećavaju za 288.259.000,00 kuna. Najznačajnija sredstva osiguravaju se za Osnovnu školu Jure Kaštelana i Osnovnu školu Bukovac.

Od navedenog iznosa 66.500.000,00 kuna se odnosi na izvor financiranja Mehanizam za oporavak i otpornost, a na Fond solidarnosti 82.939.000,00 kuna. Na kapitalnom projektu Novosagrađeni odgojno-obrazovni objekti sredstva se povećavaju za 56.760.000,00 kuna od čega se 34.760.000,00 kuna odnosi na realizaciju prava prvokupa objekta Dječjeg vrtića Bajka i prava prvokupa objekta Osnovne škole Alojzija Stepinca. Preostalih 22.000.000,00 kuna se odnosi na kupoprodaju dograđenog dijela Osnovne škole Jelkovec. Kapitalni projekt Održavanje i opremanje ustanova predškolskog odgoja povećava se za 37.580.000,00 kuna od čega se na Fond solidarnosti odnosi 25.580.000,00 kuna. U okviru projekta Proširenje kapaciteta u predškolskom odgoju i obrazovanju sredstva se preraspodjeljuju na odgovarajuće proračunske pozicije s kojih će se financirati projekti prenamjene prostora mjesne samouprave u dječje vrtiće, nabava potrebnih uređaja, strojeva, opreme, didaktike i namještaja.

U okviru Sportskih programa planira se povećanje sredstava u iznosu od 22.257.000,00 kuna od čega se na aktivnosti Javne potrebe u sportu odnosi 20.000.000,00 kuna koje provodi Sportski savez Grada Zagreba. Smanjenje sredstava na aktivnosti Velike sportske priredbe u iznosu od 1.100.000,00 kuna na aktivnosti Velike sportske priredbe predlaže se zbog neodržavanja svih planiranih sportski priredbi u Programu javnih potreba u sportu Grada Zagreba za 2022.

U okviru djelatnosti Ustanova predškolskog odgoja sredstva se smanjuju ukupno za 9.055.100,00 kuna. Rashodi za zaposlene se smanjuju u iznosu od 21.083.000,00 kuna iz razloga što su prvotnim planom bila predviđena značajnija sredstva za povećanje broja zaposlenih. Materijalni rashodi se povećavaju za 10.564.000,00 kuna, najvećim dijelom zbog povećanih troškova energije, obveza za usluge tekućeg i investicijskog održavanja kao i naknade zbog nezapošljavanja osoba s invaliditetom (u 2022. primjenjuje se osnovica za jednu osobu 937,50 kuna, a u 2021. je iznosila 850,00 kuna). Također, povećavaju se sredstva za osiguravanje inkluzivne potpore djeci predškolske dobi s oštećenjima sluha i vida za koje je Grad Zagreb osigurao uključivanje komunikacijskih posrednika ili prevoditelja znakovnog jezika. U tijeku godine upisana su nova djeca za koju je bilo potrebno osigurati predmetni vid podrške.

Za djelatnost Osnovnog školstva dolazi do povećanja u ukupnom iznosu od 57.035.400,00 kuna od čega se 28.125.000,00 kuna osigurava iz gradskih izvora. Osigurana su dodatna sredstva zbog povećanja materijalnih rashoda i povećanih troškova energenata.

Aktivnost Produženi boravak - sredstva iz gradskih izvora se povećavaju za 4.713.000,00 kuna slijedom usklađenja s potpisanim Kolektivnim ugovorom između predstavnika reprezentativnih sindikata zaposlenih u javnim i državnim službama s Vladom Republike Hrvatske 6. svibnja 2022. (povećana osnovica za plaće 4%, naknada za prijevoz, iznos za sistematske preglede).

Aktivnost Sufinanciranje prehrane - sredstva se povećavaju ukupno za 2.754.900,00 kuna od čega se na gradske izvore odnosi 470.000,00 kuna. Povećanje je potrebno slijedom ukidanja Covid 19 mjera prema kojima više nema samoizolacije učenika, povećava se broj učenika koji koriste prehranu u odnosu na 2021.

Aktivnost Izvannastavne i ostale aktivnosti - sredstva se povećavaju za 876.386,00 kuna od čega se na gradske izvore odnosi 372.000,00 kuna, a sredstva se osiguravaju za podmirenje troškova sudskih presuda.

Aktivnost Vikendom u sportske dvorane - sredstva se povećavaju za 1.700.000,00 kuna slijedom usklađenja s potpisanim Kolektivnim ugovorom između predstavnika reprezentativnih sindikata zaposlenih u javnim i državnim službama s Vladom Republike Hrvatske.

Kapitalni projekt Održavanje i opremanje osnovnih škola - sredstva se povećavaju ukupno za 5.854.800,00 kuna od čega se iz gradskih izvora osigurava 4.553.000,00 kuna za usluge tekućeg i investicijskog održavanja odnosno odobrene hitne intervencije, dok se 603.000,00 kuna osigurava za nabavu opreme.

Tekući projekt Pomoćnici u nastavi/stručni komunikacijski posrednici kao potpora inkluzivnom obrazovanju – faza V, sredstva se za 2022. planiraju u iznosu od 7.690.400,00 kuna, od čega iz izvora Grada 2.207.000,00 kuna za plaće, dok se preostali iznos osigurava iz EU sredstava.

Za djelatnost srednjoškolskog obrazovanja dolazi do povećanja sredstava iz gradskih izvora u ukupnom iznosu od 14.961.000,00 kuna.

Aktivnost Redovna djelatnost proračunskih korisnika - sredstva se povećavaju za 11.726.000,00 kuna zbog povećanih troškova energenata (za 6.000.000,00 kuna) i povećanja cijena naknada za prijevoz zaposlenika srednjih škola (1.500.000,00 kuna) kao i zbog usklađivanja planiranih sredstava decentralizacije s Odlukom Vlade Republike Hrvatske o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba srednjeg školstva za 2022.

Aktivnost Izvannastavne i ostale aktivnosti - sredstva se povećavaju za 2.595.000,00 kuna zbog osiguravanja sredstava u iznosu od 450.000,00 kuna za organizaciju Dana maturanata, 172.000,00 kuna za isplatu nagrada PROFESOR BALTAZAR, Školu za grafiku i dizajn u iznosu od 25.000,00 kuna, podmirenje ovrhe uslijed sudskog spora za Ugostiteljsko turističko učilište od gotovo 1.900.000,00 kuna te troškove preseljenja Hotelijersko turističke škole.

Aktivnost Pomoćnici u nastavi - sredstva se povećavaju iz gradskih izvora za 545.000,00 kuna u skladu s potrebama u odnosu na broj pomoćnika i vrstu sklopljenih ugovora.

Tekući projekt Pomoćnici u nastavi, stručni i komunikacijski posrednici kao potpora inkluzivnom obrazovanju - sredstva se povećavaju za 101.000,00 kuna iz gradskih izvora za sufinanciranje ovog EU projekta.

Sredstva planirana iz gradskih izvora u okviru Ustanove Upravljanje sportskim objektima povećavaju se za 16.887.000,00 kuna. U okviru navedenog povećanja 7.000.000,00 kuna je ostvareno preraspodjelom sredstava s Kapitalnog projekta Održavanje sportskih objekata u glavi 0901. Osigurana su i dodatna sredstva u iznosu od 10.100.000,00 kuna za troškove energije i 763.000,00 kuna za komunalne usluge. U okviru financijskog plana Ustanove izvršena je i preraspodjela sredstava sa stavki na kojima je ostvarena ušteda u sveukupnom iznosu od 1.571.000,00 kuna. Sredstva su se preraspodijelila na usluge tekućeg i investicijsko održavanja 659.000,00 kuna, zakupnine i najamnine 762.000,00 kuna i sportsku opremu 150.000,00 kuna. Za redovno funkcioniranje objekata, a uzimajući u obzir njihovo postojeće stanje te stanje infrastrukture, strojeva i opreme, kao i porast troškova održavanja slijedom povećanih cijena energenata, radova, usluga, materijala i sirovina, potrebno je osigurati dodatna sredstva za usluge tekućeg i investicijskog održavanja 3.662.500,00 kuna i uredska oprema i namještaj 125.000,00 kuna. Osiguravaju se i sredstva za postavljanje novog sportskog parketa u ŠSD Dubrava i ŠSD Peščenica, uređenje uredskih prostora u Domu sportova Zagreb, za radove na sanaciji obnove betonske podloge na tenis terenu TC Maksimir, sanaciju krovišta na Domu tehnike RSC Jarun, sanaciju sanitarnih čvorova ŠSD Peščenica, zamjenu pješčanih filtera na BK Utrine, sanaciju sobe za sastanke i sustava odvodnje i poda u Domu sportova Zagreb, uređenje garderoba u dvorani Sutinska Vrela, sanaciju sustava odvodnje na RSC Jarun, sanaciju sustava odvodnje na NS Savica, nabavu elemenata za montažno-demontažne tribine, sanaciju oplošja bazena SRC Šalata.

Ovim Prijedlogom izmjena i dopuna Proračuna Grada Zagreba za 2022. smanjuju se sredstva u iznosu od 59.340.000,00 kuna na stavkama razdjela **Gradskog ureda za obnovu, izgradnju, prostorno uređenje, graditeljstvo, komunalne poslove i promet** u skladu sa stvarnom potrebom financiranja započete izgradnje i dovršenja započetih radova u proračunskom razdoblju.

Program Kapitalna ulaganja u objekte za društvene djelatnosti i za obnovu objekata oštećenih potresom povećava se 25.780.000,00 kuna. Umanjenja odnosno uvećanja projekata u okviru ovog programa predlažu se kako slijedi:

- na ustanovama kulture predloženo je uvećanje u iznosu od 4.100.000,00 kuna koje se odnosi na izradu izvedbenih projekata sukladno ugovorenom troškovniku za Knjižnice grada Zagreba – Paromlin, ugovorene obveze na opremanju Hrvatskog prirodoslovnog muzeja, muzejske čuvaonice Novi Petruševec, kao i izradu ugovorenih projektnih dokumentacija za ostale objekte. Za sanaciju terase koncertne dvorane Vatroslav Lisinski osiguravaju se sredstva sukladno izrađenoj projektnoj dokumentaciji.

- na objektima predškolskih ustanova predlaže se smanjenje u iznosu od 13.850.000,00 kuna jer je u tijeku ishođenje građevinskih dozvola za Dječji vrtić Sesvetski Kraljevec, Dječji vrtić Zvončić i Dječji vrtić Sveta Klara. Isto tako, za Dječji vrtić Žitnjak poništen je postupak javne nabave za izvođenje radova te je u tijeku priprema aktivnosti za provođenje novog postupka. Također, započeli su radovi na Dječjem vrtiću Ivanja Reka te su za isti povećana sredstva za nesmetano odvijanje radova na izgradnji objekta.

- na školskim objektima predloženo je povećanje u iznosu od 25.990.000,00 kuna kojim se osiguravaju sredstva za nesmetano odvijanje radova i plaćanje dospjelih obveza za izgradnju Osnovne škole Ante Kovačića i Osnovne škole Brezovica - područna škola Kupinečki Kraljevec - proširenje škole i izgradnja nove sportske dvorane. Također, završeni su radovi na Hotelijersko – turističkoj školi i Osnovnoj školi Ksavera Šandora Gjalskog te je potrebno osigurati sredstva po okončanim obračunima. Nadalje, osiguravaju se sredstva za rješavanje imovinsko – pravnih odnosa za objekt Osnovne škole Dragutina Kušlana i drugih objekata.

- na zdravstvenim objektima predloženo je povećanje u iznosu od 21.450.000,00 kuna kojim se osiguravaju financijska sredstva sukladno ugovorenim radovima za objekt Kliničke bolnice Sveti Duh - Zavod za kliničku mikrobiologiju i hospitalne infekcije, Kliničke bolnice Sveti Duh - sanacija buke, te Klinike za psihijatriju Vrapče – Psihogerijatrija, a sve kako bi se radovi mogli nesmetano završiti do kraja ove proračunske godine kako je planirano. Povećanje je nužno i zbog ugovorenih obveza izrade projektne dokumentacije na drugim objektima.

- na sportskim objektima predlože se smanjenje u iznosu od 2.100.000,00 kuna što je rezultat sljedećih aktivnosti: u tijeku je rješavanje imovinsko pravnih odnosa za bazen Dubrava, raskinut je ugovor za baseball igralište RSC Bundek, a za rekreacijski centar Lanište - Novi Zagreb – zapad ishođena je građevinska dozvola u srpnju 2022., tako da tek predstoji raspisivanje postupka javne nabave za izvođenje radova. Za NK Zagreb tek je izrađen elaborat prostornih mogućnosti koji služi kao podloga za raspisivanje javne nabave za izradu projektne dokumentacije.

- na zaštiti spomenika kulture predlože se smanjenje u iznosu od 1.000.000,00 kuna,

- na objektima socijalne skrbi predlaže se povećanje u iznosu od 1.455.000,00 kuna koje se uglavnom odnosi na povećanje iznosa ugovorenog troškovnika za Dom za starije osobe Trešnjevka - Trg Slavoljuba Penkale čiji je rok izvođenja do kraja rujna 2022., te je potrebno osigurati nesmetani završetak radova.

- na obnovi objekata oštećenih potresom predlože se smanjenje u iznosu od 10.265.000,00 kuna koje je rezultat sljedećeg:

* za Koncertnu dvoranu Vatroslav Lisinski - Trg Stjepana Radića 4 u tijeku su aktivnosti na pripremi raspisivanja javne nabave za izradu projektne dokumentacije za cjelovitu obnovu, te se ne očekuje realizacija cijelog ugovora,
* za Specijalnu bolnicu za plućne bolesti - Rockefellerova 3 u tijeku je postupak javne nabave za izvođenje radova, slijedom čega se ne očekuje realizacija radova do kraja godine.
* za Kliniku za psihijatriju Vrapče, Bolnička cesta 32 - glavna zgrada u tijeku je postupak javne nabave za izradu projektne dokumentacije za cjelovitu obnovu zgrade, te se do kraja godine očekuje manja realizacija u izradi dokumentacije.
* za Kliničku bolnicu "Sveti Duh" - Sveti Duh 64 sklopljen je ugovor o izradi projektne dokumentacije u travnju 2022. te se umanjuje iznos financijskih sredstava budući se ne očekuje realizacija cijelog ugovora do kraja ove godine.
* za većinu predmeta u tijeku su izrade projektne dokumentacije za cjelovitu obnovu te se veća realizacija u vidu izvođenja radova očekuje tek u idućoj godini.

U okviru ovog Programa na Aktivnosti Fond za obnovu Grada Zagreba, Krapinsko-zagorske županije i Zagrebačke županije dolazi do izmjene izvora sredstava financiranja na način da se 70.804.000,00 kuna planira iz izvora komunalne naknade, a 30.000.000,00 kuna iz izvora komunalnog doprinosa. Ukupna visina sredstava planirana za ovu namjenu ostaju nepromijenjena.

U okviru programa Održavanje komunalne infrastrukture predlaže se povećanje u iznosu od 42.000.000,00 kuna. U dijelu koji se odnosi na održavanje javne rasvjete i utrošak električne energije zbog globalnih poremećaja na energetskom tržištu potrebno osigurati dodatna sredstva. U 2022. godini predviđa se potrošnja električne energije na razini 68GWh za što treba osigurati ukupno 107.000.000,00 kuna što je povećanje za 36.000.000,00 kuna. Isto tako, cijene pojedinih materijala za održavanje javne rasvjete su zbog drastičnih povećanja cijena energije, sirovina i elektroničkih komponenti na svjetskom tržištu u zadnjih 12 mjeseci narasle između 40-50%. Kako bi zadržali nužan kontinuitet održavanja javne rasvjete te zamjene dotrajalih elemenata i elemenata koji zbog svoje dotrajalosti mogu dovesti i do ugroze ljudi i njihove imovine potrebno je povećati planirani iznos za nabavu materijala za dodatnih 6.000.000,00 kuna na ukupno 75.000.000,00 kuna.

Sredstva planirana programom Gradnja objekata i uređaja komunalne infrastrukture smanjuju se za 8.600.000,00 kuna. U dijelu koji se odnosi na površine javne namjene značajnije uštede su dobivene na stavci otkupa zemljišta zbog manjeg broja zahtjeva za isto te na izgradnji Pristupnog trga kod budućeg bazena Špansko čija je realizacija vezana za izgradnju Bazena. Vezano uz javnu rasvjetu, iznosi pojedinih stavaka usklađeni su sa stvarnim ugovorenim iznosima nakon provedenih postupaka javne nabave te očekivanim realizacijama do kraja ovog planskog razdoblja. Zbog ušteda na utrošku električne energije u sustavu javne rasvjete, ovim izmjenama i dopunom programa, predviđena je i rekonstrukcija dijela sustava javne rasvjete u podvožnjaku ispod Savske ceste te na ŠRC Jarun. Zamjenom postojećih elemenata javne rasvjete postići će se bolja rasvijetljenost uz znatno manji utrošak električne energije. Kako bi se s realizacijom krenulo početkom 2023., krajem ove godine planira se pokrenuti postupak javne nabave i ugovaranje navedenih radova.

Na Programu uređenja Grada smanjuju se sredstva u iznosu od 2.275.000,00 kuna. U dijelu koji se odnosi na uređenje Grada izvan redovnih programa i sufinanciranja obnove pročelja višestambenih zgrada predloženo umanjenje usklađeno je sa stvarnom potrebom financiranja započete izgradnje i dovršenja započetih radova u proračunskom razdoblju.

Program Ostali radovi gradnje komunalne infrastrukture se smanjuje za 8.500.000,00 kuna. U postupku javne nabave poništen je natječaj za izvođenje radova hitnih sanacija na području Grada Zagreba, a većina radova sanacija provodi se kroz spomenuti Ugovor. Procedura ponavljanja tog natječaja je takva da bi do sklapanja ugovora moglo doći najranije pred kraj 2022. kad meteorološki uvjeti ne dozvoljavaju započinjanje radova na sanaciji klizišta. S obzirom na navedeno, iznos koji ostaje na poziciji uz predloženo umanjenje bit će dovoljan za financiranje radova do kraja godine.

Na programu Prometna preventiva, regulacija i sigurnost u prometu predlaže se povećanje za 700.000,00 kuna. Tijekom 2022. došlo je do znatnog usporavanja realizacije prometnih rješenja od strane Zagrebačkog holdinga – Podružnice Zagrebačke ceste zbog organizacijsko - tehničkih čimbenika, ponajprije nedostatka prometne signalizacije i opreme te bitumena za izvođenje uspornika prometa, upuštanje rubnjaka i drugog. Zbog kašnjenja u realizaciji kako rješenja izdanih u 2022., tako i rješenja prenesenih iz prethodnih godina, stvorio se prostor za umanjenje pozicije Tehničke regulacije prometa za 2.000.000,00 kuna. Predloženo umanjenje preusmjereno je na pozicije Prometnog planiranja gdje su već u najavi novi projekti – studije/elaborati koje će trebati realizirati do kraja godine.

Sredstva planirana kroz program Gradnja i održavanje nerazvrstanih cesta smanjuju se u iznosu od 110.664.000,00 kuna. U dijelu koji se odnosi na gradnju nerazvrstanih cesta predloženo smanjenje iznosi 67.255.000,00 kuna. Smanjenje se predlaže zbog dugotrajnih, a dijelom i nerealiziranih postupaka javne nabave, neriješenih imovinsko-pravnih odnosa te u skladu s tim neishođenih građevinskih dozvola kao i aktualne situacije na tržištu materijala i radova što u postupcima javne nabave nerijetko dovodi do odustajanja ponuditelja od sklapanja ugovora ili čak odustajanja od realizacije ranije već sklopljenih ugovora, po znatno nepovoljnijim cijenama, izvršene su korekcije umanjenjem planiranih sredstava na sljedećim stavkama: rekonstrukcija raskrižja Slavonska avenija – Ulica Siniše Glavaševića - Ulica G. Lederera; Branimirova od Zagrebačke do Brestovečke; Servisna cesta uz budući objekt Sortirnice (ZCGO); rekonstrukcija raskrižja Sajmišna cesta - Ul. Karla Metikoša; Saljska ulica; izgradnja autobusnih stajališta u zoni križanja Sisačka – Burićeva; semaforizacija pješačkog prijelaza na Savskoj cesti kod Veslačke ulice; izgradnja nogostupa u Ulici M. Gavazzija uz Dom za starije osobe Dubrava – Zagreb; Trg sv. Šimuna; optimizacija rada semaforskih uređaja na križanjima Sesvetske ulice i Selske ceste s prilaznim prometnicama na A4; izgradnja odvojka Selske ceste kod kbr. 23; dopuna semaforizacije raskrižja na Vlaškoj ulici od Iblerova trga do Derenčinove ulice i dr. Također, prema dosadašnjoj dinamici i očekivanoj realizaciji do kraja godine, planirana sredstava na stavci "Rješavanje imovinsko-pravnih odnosa" uvećana su za 20.000.000,00 kuna, te sada iznose 40.000.000,00 kuna.

U dijelu koji se odnosi na održavanje nerazvrstanih cesta predloženo smanjenje iznosi 44.109.000,00 kuna. Radovi na izvanrednom održavanju južnog prilaznog vijadukta Jadranskog mosta s upornjačkim prostorijama, započeti su koncem ljeta ove godine te zbog planiranog vremenskog okvira izvođenja i provođenja radova i naredne financijske godine, predviđeni iznos se smanjuje za ovu godinu. Zamjena prijelaznih naprava na Mostu slobode i Jadranskom mostu započeta je u ljeto ali će se najveći dio radova koji se odnosi na zamjenu naprave na sjevernom upornjaku Jadranskog mosta izvoditi u 2023. Također, zbog tehničkih i organizacijskih nemogućnosti te zbog nepovoljnog vremenskog perioda, radovi na izvanrednom održavanju Aleje Bologne iznad pothodnika Stenjevec planiraju se izvoditi u 2023. Sukladno navedenom, prenesene obaveze smanjuju se za 33.257.500,00 kuna. Nadalje, sredstava namijenjena za investicijsko održavanje pruga u sklopu kolnika u 2022. smanjuju se za 15.000.000,00 kuna, zbog smanjenog obima posla na održavanju tramvajske infrastrukture. U bazi podataka nerazvrstanih cesta na području Grada Zagreba, smanjena je stavka vezana uz okvirni sporazum - Snimanje i izrada geodetskih elaborata izvedenog stanja na nerazvrstanim cestama Grada Zagreba 2021. – 2022. u prenesenim obvezama te je predviđena u novim obvezama, ali smanjenog iznosa. Razlog tome je da se Ugovori temeljeni na Okvirnom sporazumu još nisu potpisali te se neće do kraja godine realizirati u cijelosti. Prema navedenom dio sredstava prenijet će se u sljedeću godinu.

U **Gradskom uredu za upravljanje imovinom i stanovanje** planiraju se dodatna sredstva u iznosu od 52.700.000,00 kuna.

Aktivnost Redovna djelatnost upravnih tijela – povećavaju se sredstva za 20.230.000,00 kuna zbog sudskih postupaka i pripadajućih kamata te dodatna sredstava za plaće i doprinose preuzetih djelatnika iz Služba za vrednovanje Gradskog ureda za imovinsko pravne poslove.

Aktivnost Održavanje stanova, poslovnih prostora i zemljišta - preraspodjeljuju se sredstva ostvarena uštedom od čuvanja stanova na pozicije za energiju i održavanje stanova.

Aktivnost Ostale aktivnosti u vezi s upravljanjem i raspolaganjem imovinom – sredstva se povećavaju za 2.675.000,00 kuna radi dodatnih troškova prilagodbi aplikacija uvođenju EUR-a, naknada za rad Procjeniteljskog povjerenstva i drugih radnih tijela te održavanja objekata, prvenstveno skloništa. Uvodi se nova pozicija Kapitalne donacije građanima i kućanstvima u iznosu od 505.000,00 kuna za sklopljeni ugovor o darovanju građevinskog zemljišta radi izgradnje obiteljske kuće sukladno odredbama Zakona o pravim hrvatskih branitelja iz Domovinskog rata i članovima njihovih obitelji.

Aktivnost Sopnica – povećava se za 23.985.000,00 kuna za sklopljen Ugovor o cesiji kojim je plaćanje obveze za najam stanova na lokaciji Sopnica Jelkovec (1300 stanova) za listopad i studeni 2021. odgođeno za ovu godinu.

Aktivnost Legalizacija gradskih objekata – povećava se za 2.900,000,00 kuna zbog novih rješenja o plaćanju komunalnog i vodnog doprinosa za legalizirane objekte u vlasništvu Grada.

Aktivnost Naknada za oduzetu imovinu – povećava se za 3.000.000,00 kuna radi rješavanja imovinsko pravnih odnosa na zemljištu zkč. br 5291/1 i 5291/2 k.o. Vrapče.

U razdjelu **Stručne službe Gradske skupštine** rashodi se smanjuju za ukupno 1.500.000,00 kuna. Materijalni rashodi potrebni za funkcioniranje Gradske skupštine smanjuju se za 700.000,00 kuna. Sredstva su prvotno bila planirana za najam prostora za potrebe održavanja sjednica Gradske Skupštine i njezinih radnih tijela i klubova te za potrebe rada službe radi planirane cjelokupne konzervatorske obnove objekta Stare gradske vijećnice koja se do konca godine neće realizirati. Na Aktivnosti Nagrade Grada Zagreba i druga javna priznanja smanjuju se sredstva za 300.000,00 kuna zbog manje dodijeljenih novčanih Nagrada Grada Zagreba. Na aktivnosti Informatizacija Gradske skupštine Grada Zagreba sredstva se smanjuju za 500.000,00 kuna s obzirom da do konca godine neće biti realizirana implementacija III. faze

nadogradnje sustava „Sjednica Gradske skupštine“.

Najznačajnije smanjenje sredstava u okviru razdjela **Stručne službe gradske uprave** odnosi se na aktivnost Poslovi povezani s zastupanjem Grada u iznosu od 1.000.000,00 kuna sukladno odluci da se što manje predmeta delegira u rad vanjskim punomoćnicima te da ih primarno rade punomoćnici po zaposlenju. Isto tako izvršena je preraspodjela sredstava s drugih ureda kojom su se osigurala sredstva u iznosu od 450.000,00 kuna za centralizirano podmirivanje sudskih pristojbi i drugih naknada. Vezano za proračunske korisnike iz djelokruga ovog ureda, za poslovanje Razvojne agencije Zagreb za koordinaciju i poticanje regionalnog razvoja smanjuju se gradska sredstva za 311.000,00 kuna dok se za Zavod za prostorno uređenje Grada Zagreba ista povećavaju u iznosu od 450.000,00 kuna.

U **Gradskom uredu za socijalnu zaštitu, zdravstvo, branitelje i osobe s invaliditetom** iz gradskih izvora ukupno su povećana sredstva u iznosu od 332.311.000,00 kuna.

U okviru programa Opći javnozdravstveni programi povećavaju se sredstva u ukupnom iznosu od 26.747.000,00 kuna.

Aktivnost Deratizacija, dezinfekcija i dezinsekcija – sredstva se smanjuju u iznosu od 900.000,00 kuna sukladno manjoj potrebi realizacije provođenja mjera dezinsekcije od prvotno planiranih u Programu mjera i Provedbenom planu preventivne i obvezne preventivne dezinsekcije komaraca.

Aktivnost Nepredviđeni rashodi povezani sa zdravstvom - potrebna su dodatna sredstva zbog troškova nastalih uslijed pandemije COVID-19 te ostalih rashoda koje zdravstvene ustanove ne mogu podmiriti iz redovitih prihoda uključujući i troškove radi prilagodbe prostora zbog privremenog preseljenja djelatnosti na izdvojenu lokaciju tijekom izvođenja radova na obnovi objekata oštećenih u potresu. Planirana su sredstva za podmirenje financijskih obveze iz prethodnog razdoblja koje se odnose na nabavu Tamiflu-a i Relenze. Predviđena su dodatna sredstva u iznosu od 361.000,00 kuna za troškove hitne sanacije koje su platile ustanove, a prijavljeni su u okviru gradskih projekata vraćanja u prvobitno stanje ili cjelovite obnove, a isti će se refundirati nakon što sredstva budu uplaćena u proračun Grada Zagreba.

Aktivnost Zaštita zdravlja se povećava za 150.000,00 kuna. U okviru ove aktivnosti smanjuju se tekuće donacije u iznosu od 50.000,00 kuna jer će prema dosadašnjoj dinamici aktivnosti te dinamici isplate sredstava udrugama za projekte putem „Javnog poziva za sufinanciranje projekata udruga iz programa iz EU fondova“ u tekućoj proračunskoj godini biti dostatan navedeni iznos. U okviru ove aktivnosti povećavaju se sredstva za naknade za rad predstavničkih i izvršnih tijela u iznosu od 200.000,00 kuna za prenesene i nastale obaveze obzirom da se dinamika rada stručnih povjerenstava te ukupan broj sjednica i aktivnosti Povjerenstva za zaštitu prava pacijenata po zaprimljenim predstavkama građana ne može unaprijed predvidjeti.

Aktivnost Razvoj djelatnosti zdravstvene zaštite povećava se u iznosu od 3.995.000,00 kuna za pokrivanje režijskih troškova dnevne bolnice Sveti Duh s garažom. U predmetu „Rekonstrukcija kompleksa Kliničke bolnice „Sveti Duh“- dogradnja Dnevne bolnice s podzemnom garažom i izgradnjom hidrostanice“ Gradska skupština Grada Zagreba donijela je na 47. sjednici 1. prosinca 2016. Zaključak o sklapanju predugovora o zakupu nadograđenog dijela Kliničke bolnice „Sveti Duh“. Predugovor o zakupu između Zagrebačkog holdinga d.o.o. – Podružnice Upravljanje projektima i Grada Zagreba potpisan je 23. siječnja 2017. Predugovorom o zakupu utvrđena je mjesečna zakupnina u iznosu od 197.250,11 EUR-a, uvećano za PDV, u kunskoj protuvrijednosti po srednjem tečaju HNB-a koji vrijedi na dan plaćanja. Istim je utvrđeno da će se Ugovor o zakupu sklopiti na 15 godina. Temeljem Predugovora nadležni ured za poslove zdravstva osigurava sredstva na svojim pozicijama u razdoblju od 2021. - 2036. Sukladno članku 9. Predugovora o zakupu Grad Zagreb se obvezuje plaćati tekuće troškove koji proizlaze iz redovitog korištenja objekta (električna energija, voda, grijanje). U prijedlog Proračuna Grada Zagreba za 2022. Gradski ured za socijalnu zaštitu, zdravstvo, branitelje i osobe s invaliditetom je na poziciji zakupnine i najamnine predvidio iznos od 26.640.000,00 kuna za prenesene obveze zakupnine iz 2021. i 12 mjesečnih zakupnina za 2022. S obzirom da je u postupku izrada Ugovora o zakupu nadograđenog dijela Kliničke bolnice Sveti Duh između Grada Zagreba i Zagrebačkog holdinga d.o.o. kojim je predviđena obveza korisnika poslovnog prostora (Klinička bolnica Sveti Duh i Podružnice Zagreb parking) plaćanje režijskih troškova, planirani iznos od 26.640.000,00 kuna trebao je biti dostatan za 14 rata zakupnine. Do donošenja Ugovora o zakupu Grad je u obvezi plaćati režijske troškove za Dnevnu bolnicu i podzemnu garažu. Temeljem uvida u nastale troškove za podmirenje režija za prvih 6 mjeseci ove godine u tu svrhu utrošeno je cca 2 milijuna kuna, te će obzirom na navedeno, a uzimajući u obzir i povećanje cijene energenata do kraja ove godine biti potreban dodatan iznos od 4.000.000,00 kuna.

Aktivnost Podmirenje dugovanja zdravstvenih ustanova – ovim rebalansom predviđeno je povećanje sredstava u iznosu od 20.500.000,00 kuna za podmirenje gubitaka zdravstvenih ustanova i dospjelih obveza koji su nastali u višegodišnjem razdoblju. Isti su posljedica kako utvrđenih, a nedostatnih, maksimalnih iznosa sredstava za provođenje ugovorene zdravstvene zaštite s Hrvatskim zavodom za zdravstveno osiguranje tako i nesrazmjera troškova na koje uprave bolnica ne mogu utjecati – poput prava zaposlenika i troškova za provođenje zdravstvene zaštite, u odnosu na mjesečno, odnosno godišnje utvrđena sredstava za provođenje zdravstvene zaštite iz obveznog zdravstvenog osiguranja. Dodatno reorganizacija rada za vrijeme pandemije značajno je utjecala na realizaciju ugovornih limita. Pandemija je značajno smanjila izvršenje ugovora i prihode od HZZO-a, nastala je obveza za manje izvršeni avans (primljene avanse), ugovori s HZZO-om (limiti) nisu dostatni za pokrivanje tekućih troškova poslovanja zdravstvenih ustanova (rast ugovorenih limita ne prati rast realnih troškova za režijske troškove, troškove za zaposlene). Prema ukupnom udjelu nepodmirenih obaveza bolničke ustanove imaju najveći udio. Na dan 31.12.2021. ukupno dospjele, a nepodmirene obveze zdravstvenih ustanova iznosile su 128.603.920,00 kuna. Proračunom za 2022. godinu planirano je 15.000.000,00 kuna za aktivnost podmirenja dugovanja zdravstvenih ustanova i isto je utrošeno do 30.6.2022. Obzirom da na dan 31.7.2022. ukupno dospjele, a nepodmirene obveze zdravstvenih ustanova iznose 161.651.012,00 kuna, od čega dugovanje dobavljačima za robe i usluge dospjelo preko 120 dana iznosi 32.459.262,00 kune, potrebno je planirati dodatna sredstva u iznosu od 20.500.000,00 kuna za sanaciju dijela dospjelog dugovanja zdravstvenih ustanova koje je starije od 120 dana.

U okviru programa Skrb o braniteljima sredstva se povećavaju za 992.000,00 kuna od čega se 700.000,00 kuna odnosi na aktivnost Pomoć hrvatskim braniteljima budući da sukladno Odluci o socijalnoj skrbi od 1. rujna ove godine, branitelji korisnici naknade za nezaposlene hrvatske branitelje ostvaruju pravo na naknadu za troškove stanovanja. Povećavaju se sredstva u iznosu od 300.000,00 kuna na aktivnosti Posmrtna skrb za hrvatske branitelje s obzirom na porast broja umrlih hrvatskih branitelja gdje Grad snosi polovinu troškova grobnih mjesta u iznosu od 2.000,00 do 14.000,00 kuna po grobnom mjestu.

Sredstva planirana za provedbu programa Opći programi socijalne zaštite smanjuju se za 11.115.000,00 kuna.

Aktivnost Dodatak uz mirovinu, donatori i druge pomoći smanjuje se u ukupnom iznosu od 1.250.000,00 kuna zbog manjeg broja korisnika ovih naknada u odnosu na predviđeno Proračunom za 2022.

Aktivnost Pomoć kućanstvima - troškovi stanovanja se smanjuje za 1.000.000,00 kuna zbog blagog pad korisnika ove mjere.

Aktivnost Stipendije za učenike i studente slabijeg socijalnog statusa se smanjuje za 300.000,00 kuna sukladno procjeni potrebnih sredstava do konca godine.

Aktivnost ZET- prijevoz smanjuje se za 6.500.000,00 kuna zbog pada broja korisnika

besplatne godišnje pokazne karte. S navedene aktivnosti podmiruju se troškovi preuzetih besplatnih pokaznih karata za: umirovljenike čiji je prihod jednak ili manji od 3.200,00 kuna mjesečno stariji od 65 godina koji nisu korisnici mirovine, a čiji ukupni prihodi ne prelaze 3.200,00 kuna, korisnici zajamčene minimalne naknade nesposobni za rad, roditelji njegovatelji/ njegovatelji kao i osobe s invaliditetom i pratitelje osoba s invaliditetom.

Za provedbu aktivnost A122110 Ostale aktivnosti izravno povezane sa socijalnom zaštitom osigurava se dodatnih 800.000,00 kuna od čega je 500.000,00 kuna za smještaj u kriznim situacijama te dio za energiju, materijal i sirovine, usluge tekućeg i investicijskog održavanja, zakupnine i najamnine kao i troškove ostalih usluga budući se očekuju veći troškovi kao posljedica inflacije. Dodatna sredstva u iznosu od 110.000,00 kuna osigurana su i za pučku kuhinju Sveti Antun Padovanski.

Aktivnost Novčana pomoć za novorođenčad smanjuje se u iznosu od 2.750.000,00 kuna budući da je zamjetan pad broja korisnika Novčane pomoći za opremu novorođenog djeteta. Sredstva za provedbu ove aktivnosti se smanjuju i slijedom toga što se planirana ulaganja u računalne programe neće izvršiti u prvotno predviđenom obujmu.

Tekući projekt Projekt temeljem natječaja programa Europske unije planira se povećati za dodatnih 338.000,00 kuna radi provedbe ugovorenih projekata kako slijedi:

- Projekt ISHOD; Grad Zagreb je nositelj projekta, a JSS mjesne općine Ljubljana je projektni partner. Projekt je prijavljen u ožujku 2022. Rezultati se očekuju u listopadu 2022.

- Projekt PUSHED; udruga B.a.B.e je nositelj projekta, a partneri na projektu su: Grad Zagreb, Dom Duga-Zagreb, Zaklada Zajednički put. Projekt je odobren za sufinanciranje te je započeo s provedbom 1. lipnja 2022.

- Konferencija "Znanost susreće regije". Grad Zagreb je bio organizator konferencije koja se održala 6. travnja 2022.

Sredstva planirana za Program Opći program odgoja i obrazovanja povećavaju se u iznosu od 307.190.000,00 kuna. Aktivnost Učenički i studentski standard te potpore djeci poginulih i nestalih branitelja smanjuju se za 1.610.000,00 kuna sukladno potpisanim ugovorima za stipendije učenika i studenata za izvrsnost, učenika i studenata koji se obrazuju za deficitarna zanimanja kao i učenika pripadnika romske nacionalne manjine te manjeg broja učenika i studenata koji su preuzeli godišnju kartu ZET-a.

Aktivnost Novčana pomoć za roditelje odgojitelje povećava se u ukupnom iznosu od 308.000.000,00 kuna. S obzirom da je Visoki upravni sud ukinuo odluku kojom je bilo planirano redefiniranje ove mjere

Za provedbu projekta Kompenzacijske mjere – roditelj odgojitelj ovim se rebalansom osiguravaju sredstva u iznosu od 800.000,00 kuna za realizaciju sljedećih mjera:

* sufinanciranje dijela troškova obrazovanja pri Pučkom otvorenom učilištu,
* edukaciju i strukovno usavršavanje za korisnike novčane pomoći u svrhu podrške korisnicima u jačanju kompetencija za tržište rada u Plavom uredu ZICER-a,
* potpore za samozapošljavanje za korisnike mjere sukladno Zaključku o dodjeli potpora za samozapošljavanje korisnicima novčane pomoći Grada Zagreba za roditelja odgojitelja.

Sredstva planirana u okviru Programa Skrb za osobe s invaliditetom ukupno se smanjuju u iznosu od 257.000,00 kuna najvećim dijelom zbog smanjenja na aktivnosti Stipendije Grada Zagreba za učenike i studente s invaliditetom a sukladno potpisanim ugovorima.

U okviru Programa socijalne zaštite - Ustanove socijalne zaštite planiraju se dodatna sredstva u iznosu od 11.300.000,00 kuna.

Rebalansom je bilo potrebno osigurati dodatna sredstva u svrhu podmirenja dugovanja ovih ustanova u iznosu od 20.000.000,00 kuna. U okviru ovog programa bilo je moguće umanjiti planirana sredstva za Dom za starije osobe Markuševac koji još nije u funkciji.

Vezano uz proračunske korisnike iz djelokruga ovog ureda najveće povećanje gradskih sredstava odnosi se na Ustanovu Dobri dom Grada Zagreba u iznosu od 1.240.000,00 kuna. Ova sredstva su potrebna za podmirenje troškova proslave Praznika rada u Maksimiru (740.000,00 kuna) te radi osiguranja sredstava za povećani broj korisnika pučke kuhinje. S obzirom na izmjene Zakona o socijalnoj skrbi te nastavno i Odluke o socijalnoj skrbi Grada Zagreba, prema kojoj ovo pravo ostvaruju i korisnici novčane naknade za nezaposlene hrvatske branitelje iz Domovinskog rata ostvarene sukladno zakonu kojim se uređuju prava hrvatskih branitelja iz Domovinskog rata i članova njihovih obitelji, potrebno je povećati sredstva za 500.000,00 kuna.

Vezano za Javnozdravstvene ustanove planirano je smanjenje sredstava u ukupnom iznosu od 245.709.000,00 kuna od čega se na gradske izvore odnosi 4.037.000,00 kuna. Sredstva u iznosu od 6.000.000,00 kuna namijenjena za sufinanciranje djelomično neprihvatljivog dijela PDV-a s redovne djelatnosti javnozdravstvenih ustanova preraspodijeljena su na projekt Centar kompetencije za translacijsku medicinu Dječje bolnice Srebrnjak. Sredstva planirana Proračunom za 2022. na stavci Prijevozna sredstva kod Nastavnog zavoda za hitnu medicinu umanjuju se za iznos od 4.450.000,00 kuna. Nastavni zavod nakon provedenog postupka javne nabave sklopio je Ugovor o nabavi ukupno 42 vozila hitne pomoći za što osigurana kreditna sredstva. Kredit je realiziran početkom druge polovice 2022. te se procjenjuje kako će sukladno otplatnom planu sredstva s predloženim umanjenjem biti dostatna.

Preostali izmijenjeni iznosi odnose se na sredstva potrebna za provedbu projekata sukladno dinamici potrošnje uz napomenu da se odustaje od aktivnosti Program prevencija ovisnosti koji je ugovoren s HZZO-om i Centar (dispanzer) za ranu intervenciju zbog uvjeta pandemije i nemogućnosti provedbe projekta. Istodobno se otvara nova aktivnost Dnevna bolnica za poremećaje prehrane kao nadstandard koji se provodi prema svjetskim standardima kroz multidisciplinarni sveobuhvatni pristup.

Razdjel **Gradskog ured za kulturu, međugradsku i međunarodnu suradnju i civilno društvo** povećava se ukupno za 40.461.000,00 kuna od čega se na gradske izvore odnosi 35.839.000,00 kuna. Na redovnoj djelatnost planirano je povećanje odnosi 1.766.000,00 kuna od čega se najveći dio u iznosu od 1.400.000,00 kuna odnosi na sredstva za zakup prostora za smještaj muzejske građe iz oštećenih ustanova i za zakup prostora Kinoteke.

Na programu Javne potrebe u kulturi planirano je povećanje u iznosu od 5.753.000,00 kuna koje se najvećim dijelom odnosi na Hrvatsko narodno kazalište za koje se osiguravaju dodatna sredstva u iznosu od 4.903.000,00 kuna te Galeriju Klovićevi dvori u iznosu od 600.000,00 kuna kao i aktivnost Kultura i umjetnost u zajednici u iznosu od 300.000,00 kuna.

Na glavi Ustanova u kulturi ukupno se povećavaju sredstva u iznosu od 33.288.000,00 kuna od čega se na gradske izvore odnosi 28.666.000,00 kuna. Najznačajnija povećanja su na stavci rashoda za zaposlene radi primjene X. dodatka kolektivnog ugovora za zaposlene u ustanovama kulture Grada Zagreba i na stavci materijalnih rashoda zbog povećanja troškova energenata kao i osiguravanja dodatnih sredstava za opremu ustanove Gradskog dramskog kazališta Gavella oštećene u potresu, bez koje dvorana ne može funkcionirati.

Dodatna sredstva za programsku djelatnost javnih ustanova osiguravaju se iz gradskih izvora u iznosu od 1.347.000,00 kuna.

Povećanje sredstava za dodatna ulaganja na građevinskim objektima kulture odnose se na investicije vezane za Fond solidarnosti. Dio sredstava je potreban za izradu projektne dokumentacije za uređenje prostora u koje se ustanove oštećene u potresu moraju preseliti kako bi se matične zgrade obnovile i za uređenje prostora u koje se ustanove privremeno smještaju do obnova matičnih zgrada. Preostala sredstva se odnose na izradu projektne dokumentacije za cjelovitu obnove koja se ne može financirati iz Fonda solidarnosti.

Sredstva planirana u okviru razdjela **Službe za informacijski sustav i tehničke poslove** smanjuju se za 44.960.000,00 kuna najvećim dijelom zbog smanjenja sredstava iz izvora Fonda solidarnosti za sanaciju objekata gradskih upravnih tijela oštećenih u potresu. Povećavaju se planirana sredstva na aktivnosti Režijski i ostali troškovi u iznosu od 5.520.000,00 kuna radi povećanih troškova energenata i ostalih manje značajnih rashoda.

Unutar programa Informatizacije sredstva se povećavaju za 4.060.000,00 kuna zbog zakonskih obveza prilagodbi novim sustavima rada te osiguranja sigurnosti informatičkog sustava kao što su:

* razmjena podataka putem Državne sabirnice (GSB) s obzirom da je krajnji rok migracije 1. siječnja 2023. u cilju osiguranja kontinuiteta poslovanja odnosno preuzimanja podataka,
* prilagodba sustava uredskog poslovanja novoj Uredbi o uredskom poslovanju,
* nadogradnja sustava upravljanja informacijskom sigurnošću (ISMS) koji se odnosi na okvirno 200 aplikacija, 200 servera i 60 zaposlenika,
* nabava osnovne informatičke opreme i ulaganje u sustav za pohranu podataka radi podizanja informacijske sigurnosti cjelokupnog sustava.

Predlaže se da Odluka o izmjenama i dopunama Proračuna Grada Zagreba za 2022. stupi na snagu prvoga dana od dana objave kako bi se što prije krenulo s izvršenjem sukladno navedenoj odluci.